Anti Poolamets

**Anti Poolamets** (sündinud 22. veebruaril 1971 Tallinnas) on Eesti poliitik, ettevõtja, jurist ja ajaloolane, XV Riigikogu liige.

## Haridus
Anti Poolamets on lõpetanud 1989. aastal Tallinna 24. Keskkooli, 2000. aastal Tartu Ülikooli õigusteaduskonna ja 2010. aastal Tartu Ülikooli filosoofiateaduskonna ajaloo-osakonna.  

## Töö
Aastatel 1990–1991 töötas ta Eesti Ajalooarhiivis ja 1996–1997 justiitsministeeriumi avaliku õiguse osakonnas. Aastatel 2000–2004 tegutses ta ettevõtjana õigusteenuste, turunduskonsultatsioonide ja kirjastamise alal. 

Aastatel 2001–2009 töötas ta Sisekaitseakadeemias Eesti riikluse ajaloo ja riigiõiguse lektorina ning 2004–2005 Sisekaitseakadeemia rektori nõunikuna. 

2010. aastast tegutseb ta taas ettevõtjana kirjastamise ja õigusteenuste valdkonnas, olles samal ajal ka riigikaitse õpetaja ja lektor. 

Ta on olnud justiitsministeeriumi põhiseaduse juriidilise ekspertiisi komisjoni ekspert ning tegelenud seadusloomega riigikaitse, korrakaitse ja avaliku teenistuse alal.

## Poliitiline tegevus

Anti Poolamets oli aastatel 2003–2006 Eesti Iseseisvuspartei liige ja 2006–2010 Erakonna Eestimaa Rohelised liige. Ta kandideeris 2007. aastal Riigikogu valimistel Erakonna Eestimaa Rohelised nimekirjas ning kogus Tallinna Kesklinna, Pirita ja Lasnamäe valimisringkonnas alla valimiskünnise 1292 häält.

2011. aasta Riigikogu valimistel üksikkandidaadina Tallinna Kesklinna, Pirita ja Lasnamäe valimisringkonnas ning kogus alla valimiskünnise jäänud 142 häält.

Euroskeptikuna on Poolamets vastustanud Eesti astumist Euroopa Liitu ja loobumist Eesti kroonist ning kritiseerinud Euroopa põhiseaduslepingut, korraldades Euroopa Liidu suhtes kriitilisi konverentse ja kampaaniaid. Tema poliitilised seisukohad on rahvuskonservatiivsed ja rohelised.

Poolamets on teinud ka ettepaneku muuta Eesti valimissüsteemi nii, et üksikkandidaatidel oleks kergem jõuda Riigikokku ning valijad saaksid lisaks poolthäälele ka vastuhääletamise võimaluse.

Oma veebilehel loob Poolamets andmebaasi endiste kommunistide ja KGB tegevuse kohta ning avalikustab materjale praeguste poliitikute kohta, kes kuulusid Nõukogude Liidu Kommunistlikku Parteisse. Ta on kutsunud valijaid üles mitte hääletama endiste kommunistide poolt.

2014. aasta Euroopa Parlamendi valimistel kandideeris ta Eesti Konservatiivse Rahvaerakonna nimekirjas ja sai 98 häält.

Novembris 2014 astus ta Eesti Konservatiivsesse Rahvaerakonda ning kandideeris 2015. aasta Riigikogu valimistel Lääne-Virumaal, valimisringkonnas nr 6. Ta sai 2080 häält, kuid ei osutunud valituks.

2023. aasta Riigikogu valimistel kogus ta valimisringkonnas nr 6 (Lääne-Virumaa) 2831 häält ja osutus valituks.

2024. aasta Euroopa Parlamendi valimistel kogus ta 840 häält ega osutunud valituks.

## Tunnustus

* 2024 – Soome Lõvi ordeni 1. klassi komandöririst

## Publikatsioonid
Poolamets on avaldanud artikleid sõjaajaloost, Eesti riikluse ajaloost ja kommunismi kuritegudest ning esinenud konverentsidel rahvusriikluse teemadel. Ta on olnud ajalooliste dokumentaalfilmide konsultant, näiteks Siberi sunnitöölaagrite ajalugu käsitleva filmi "Surmatee" ja Teise maailmasõja sündmusi Eestis tutvustava filmi "Surnupealuu sõdurid" (ETV 2004) juures.
### Raamatuid
* "Tallinn: the pearl of medieval Europe. Your guide to Tallinn's rich medieval heritage". Tallinn: Revali Gild, 2004 (3. trükk)
* "Euroopa põhiseaduse leping: Euroopa Liitu üheks riigiks muutva põhiseaduse analüüs". Koostaja Anthony Coughlan, tõlkija Luisa Tõlkebüroo OÜ, toimetaja Anti Poolamets. Tallinn: Teabekeskus Oma Riik, 2005
* Virkko Lepassalu "Kallase afäär: 10 miljoni dollari kadumise lugu". Toimetaja Anti Poolamets, kujundaja Karl-Kristjan Videvik. Muratsi (Saaremaa): Saare Media, 2009

### Artikleid
*"Lissaboni leping kinnistab liitriigistumist". EPL, 16. juuni 2008
*"Anti Poolamets: Rahvas ei taha eurot". Delfi, 2. juuli 2010
*"Anti Poolamets: oleme ellujäämiskriisis". Delfi, 21. november 2010
*"Anti Poolamets: eestlaste kojutoomine võib olla läbikukkumisele määratud". Postimees, 3. märts 2011 (veebiintervjuu)
*"Anti Poolamets: Eesti euroföderalismi haardes: ahjualuse lugu". Delfi, 30. august 2012
### Videoid
* Anti Poolamets: "Ma olen Eesti krooni lõpetamise vastu, nagu on ka enamik Eesti kodanikke". Eurole ülemineku vastane videoklipp Youtube'is
* "August 23rd might as well be called the Day of International Slave Market". Anti Poolametsa kõne Molotovi-Ribbentropi pakti aastapäeva miitingul Tallinna Hirvepargis 23. augustil 2010
### Tsitaate
*"Riigikogus on olnud aastaid suurimaks "fraktsiooniks" endised NLKP liikmed, keda on isegi olnud üle poole parlamendi liikmetest. Oleks aeg nad välja vahetada".

## Isiklikku
Ta kuulub Eesti Muinsuskaitse Seltsi ja Kaitseliidu Akadeemilisse Malevkonda. Akadeemiliselt on ta Eesti Üliõpilaste Seltsi liige. Ta on olnud Korporatsioon Sakala liige.

Anti Poolamets on abielus ja tal on kaks last. Tema vend on meestearst Olev Poolamets. 

Augustis 2013 ründas teda Tallinnas Köleri tänaval mustanahaline, kes põgenes, kuid tabati hiljem Kadrioru Luigetiigi lähedalt.

Alates 2014. aastast kuulub Anti Poolametsa perekonnale Kulina mõis.

## Viited

## Välislingid
*Anti Poolametsa koduleht Arhiveeritult
*VVK, Riigikogu valimised 2011: Anti Poolamets
*"Uus üksikkandidaat: krooni kaitse kampaania eestvedaja Anti Poolamets". Delfi, 19. jaanuar 2011
*"Üksikkandidaat Poolamets koostab endiste kommunistide andmebaasi". Õhtuleht, 3. märts 2011